Politiet udsendte tidligere på dagen en video med overvågningsbilleder.

Den person, som Fyns Politi tidligere på dagen efterlyste i forbindelse med motorvejsdrabet på Fyn i august ved at udsende en overvågningsvideo fra en tankstation, har nu meldt sig.

Det siger politikommissær Michael Lichtenstein til TV 2 og oplyser, at der er tale om en 15-årig dreng.

Tidligere på dagen vidste politiet ikke, om personen på videoen var geningsmand eller vidne til episoden, hvor en betonklods dræbte en 33-årig tysk kvinde på motorvejen efter at være blevet kastet fra en gangbro, men det har ændret sig nu, siger politikommissær Michael Lichtenstein.

- Alt tyder på, at vi skal behandle ham som et vidne og ikke noget som helst andet, siger Michael Lichtenstein.

Det var drengens far, der kontaktede Fyns Politi, fordi han kunne genkende sin søn på overvågningsvideoen. Det har drengen efterfølgende også selv gjort, men hvad han præcist ved om sagen, har Michael Lichtenstein ikke det fulde overblik over endnu.

Ifølge fyens.dk er drengen mandag aften blevet afhørt, men Michael Lichtenstein vil ikke sige noget om, hvad han har sagt.

Efterlyst Volvo i samme sag

Den 33-årige tyske kvinde befandt sig i en bil sammen med sin 36-årige mand og deres fem-årige søn, da betonklodsen ramte deres bil.

Manden blev alvorligt kvæstet, men er siden meldt uden for livsfare. Sønnen slap med skrammer.

Sidste uge efterlyste Fyns Politi en ældre Volvo stationcar i samme sag. Det gav cirka 100 henvendelser. Politiet oplyser, at det stadig arbejder med efterforskningen af de mange henvendelser.

Politiet oplyser i en pressemeddelelse, at den 15-årige dreng, der meldte sig selv mandag, ikke har noget at gøre med den efterlyste Volvo.